สังคมข่าวหุ้น
เฟดขึ้นดอกเบี้ยนโยบายตามคาด 0.75% แถมยังคงส่งสัญญาณพร้อมเดินหน้าขึ้นดอกเบี้ยต่อเนื่องปี 2566 สวนทางตลาดคาดไว้
เฟดขึ้นดอกเบี้ยนโยบายตามคาด 0.75% แถมยังคงส่งสัญญาณพร้อมเดินหน้าขึ้นดอกเบี้ยต่อเนื่องปี 2566 สวนทางตลาดคาดไว้
22 ก.ย. 2565

เฟดขึ้นดอกเบี้ยนโยบายตามคาด 0.75% แถมยังคงส่งสัญญาณพร้อมเดินหน้าขึ้นดอกเบี้ยต่อเนื่องปี 2566 สวนทางตลาดคาดไว้ ส่งผลกดดันตลาดหุ้น และค่าเงินดอลลาร์สหรัฐยังแข็งค่า และกดบาทอ่อนลงอีก
ตลาดหุ้นไทย SET วานนี้ปราบเซียนอีกครั้ง บวกสวนตลาดหุ้นภูมิภาค 11.84 จุด มาที่ 1,645.29 จุด เปลี่ยนแปลง +0.72% มูลค่าการซื้อขาย 67,375 ล้านบาท พอเห็นดัชนีบวกขึ้นมาแบบนี้ เลยชะเง้อไปดูหุ้นเดลต้าฯ DELTA พบว่า บวก 20.00 บาท มาที่ 636.00 บาท มีส่วนต่อการดันดัชนีประมาณ 2 จุด เท่านั้น ดังนั้น หุ้นที่ถูกไล่ขึ้นมาวานนี้ จึงมาจากกลุ่มแบงก์ ทั้ง KBANK BBL SCB ที่วิ่งรับผลบวกจากดอกเบี้ยขาขึ้น และรับ กนง.จะขึ้นดอกเบี้ยนโยบายอีก 0.25-0.50% แน่ ๆ ในสัปดาห์หน้า
บมจ.ไทยประกันชีวิต TLI ราคาหุ้นพักตัวเล็กน้อย หลังดีดขึ้นมาต่อเนื่อง วานนี้ปิดลบเพียง 0.10 จุด มาที่ 17.30 บาท ส่วนนักลงทุนที่ต้องการเก็บหุ้น สามารถทยอยสะสมได้ เพราะเร็ว ๆ นี้ ราคาน่าจะผ่านเลยขึ้นมา หรือยืนเหนือ 18.00 บาทได้ จากปัจจัยบวกที่จะเข้ามาอีกเพียบ แต่แนะนำเข้าทีละไม้ 17.00 บาท เป็นแนวรับ ส่วนแนวต้านคือ High ล่าสุดที่ระดับ 17.80 บาท ส่วนเบี้ยประกันรับรวมช่วง 7 เดือนแรก โตแล้ว 12.50-13.00%
เซ็นทรัล รีเทล CRC ราคาหุ้นผ่าน 41.00 บาทยากมาก ๆ เป็นแนวต้านใหญ่ ทำให้ราคาปรับฐานลงไป 28.75-39.00 บาท ในช่วงปลายสัปดาห์ก่อนหน้า ก่อนที่ราคาจะค่อย ๆ ดีดกลับขึ้นมาอีกครั้ง และมีต้านใหญ่คือ 40.00 บาท และหากผ่านขึ้นมาได้จะมีต้านถัดไปและเป็นแนวต้านเดิมคือ 41.25 บาท ทำให้ราคายังคงไม่สามารถขึ้นมายืนเหนือราคา IPO (42.00 บาท) ได้ ขณะที่แนวโน้มผลประกอบการ Q3 แม้เป็นช่วงโลว์ซีซั่น แต่กำไรยังดูดี และไตรมาส 4 ตัวเลขกำไรจะกลับมาฟื้นตัวชัดเจน
บมจ.เสริมสร้าง พาวเวอร์ คอร์ปอเรชั่น หรือ SSP แม้ราคาหุ้นจะค่อยปรับขึ้นมา แต่ราคา ณ ปัจจุบัน (วานนี้ปิด 10.80 บาท) ยังเทรดกันที่ระดับ PE เพียง 10 เท่า ต่ำกว่าค่าเฉลี่ยอุตสาหกรรมที่เทรดราว 20 เท่า ทำให้ราคาหุ้นยัง laggard กลุ่มอยู่ค่อนข้างมาก ส่วนแนวโน้มผลประกอบการครึ่งปีหลัง นักวิเคราะห์ต่างฟันธงจะดีกว่าครึ่งแรกแน่นอน โดยเฉพาะไตรมาส 4/2565 กำไรจะทำนิวไฮ และดันตัวเลขกำไรทั้งปีมาอยู่ที่ 1.2 พันล้านบาท เติบโต 47% ราคาเป้าหมาย บล.ดาโอ ให้ไว้ 16.00 บาท
บมจ.ทีม คอนซัลติ้ง เอนจิเนียริ่ง แอนด์ แมเนจเมนท์ หรือ TEAMG ราคายังพุ่งแรงได้อีก วานนี้บวก 1.50 บาท ปิด 13.50 บาทเปลี่ยนแปลง +12.50% มูลค่าการซื้อขาย 645 ล้านบาท นี่ขนาดถูกขึ้นเครื่องหมาย T2 อยู่ นักลงทุนยังขนเงินสด ๆ มาลุยกันสนุกสนาน ส่วนเหตุที่ราคาหุ้นพุ่งขึ้นมา ตอนนี้ยังไม่ทราบว่ามีปัจจัยบวกอะไรเข้ามาหนุนจนราคาหุ้นขึ้นมาทำนิวไฮ ดูแนวต้านลำบาก ขึ้นอยู่กับ “เจ้ามือ” เลยว่า จะพอใจที่ราคาตรงไหน ใครเข้าไปลงทุน ร่วมวงลุย หากได้ซัก 2-3 ช่อง ควรรีบออก เก็งกำไรแบบช่วงสั้น ๆ ก็พอแล้วล่ะ